NorthKid

NorthKid er et norsk popband fra Alta og Hasvik som ble etablert i 2017. Bandet deltok i Melodi Grand Prix 2022 med låten «Someone», og fikk en andreplass i finalen, bak vinneren Subwoolfer.

Bakgrunn 
Bandets historie begynte rundt 2010, da altaværingene Helge Moen og Håkon Guttormsen begynte å spille og skrive musikk sammen med noen venner. Etter en konsert med det lokale bandet «Shameless Lisa and the Hormonal River of Boys» på ungdommens hus i Alta i 2013, ble kameratene inspirert til å starte sitt eget band. Bandet fikk navnet «Approaching Pluto», og de spilte konserter både lokalt i Finnmark og utenlands, nærmere bestemt i Russland, Finland, Sverige og England.

Etter noen år med rock i Approaching Pluto, besluttet bandet å endre sjangeren i retning av pop, og de endret navnet til NorthKid. Bandet fikk med seg Bilal Saab som vokalist, og de startet et profesjonelt samarbeid med musikkprodusenten Kåre Vestrheim. Etter et par coverutgivelser og opptredener på lokale festivaler i Troms og Finnmark, slapp bandet debutsingelen «Firefly» i november 2017. Låten skrev de selv sammen med Jesper Borgen, Mike Hartung og samarbeidspartneren Vestrheim. De neste årene fulgte en rekke nye singler, og hovedvokalisten Bilal Saab deltok i og vant Stjernekamp på NRK1 høsten 2019. Bandets konsertsvirksomhet ble imiderltid kraftig begrenset i 2020 og 2021 på grunn av koronapandemien og medfølgende restriksjoner for kulturliv og folkeansamlinger.

I januar 2022 kunngjorde NRK at NorthKid var en av de direktekvalifiserte finalistene til Melodi Grand Prix 2022. De presenterte låten sin, popballaden «Someone», i delfinalen 3 lørdag 29. januar 2022. Sangen var skrevet av bandmedlem Helge Moen sammen med Alex Charles, Sandra Lyng og Jim Bergsted. Bandet kvalifiserte seg til finalen lørdag 19. februar, og endte opp på andreplass bak vinnerne Subwoolfer.

Besetning 
Bandets medlemmer per 2022:

 Håkon Mathias Guttormsen (f. 1996) – gitar, synth, vokal
 Helge Reinsnes Moen (f. 1995) – synth, vokal
 Vegard Olaussen (f. 1996) – bass, synth
 Bilal Saab (f. 1999) – vokal
 Sebastian Manshadi Willassen (f. 1996) – trommer

Diskografi

Singler 
 2017: «Think Before I Talk» (live akustisk coverlåt)
 2017: «Dirty Sexy Money» (live akustisk coverlåt)
 2017: «Firefly»
 2018: «Mono»
 2018: «Give Me a Call»
 2019: «Done Fighting»
 2020: «I Don't Love You»
 2020: «Talk About Us»
 2020: «Still Here for You»
 2021: «Lonely Too»
 2022: «Someone»

Referanser

Eksterne lenker 

 
 

Norske musikkgrupper
Norske popgrupper
Band etablert i 2017
Deltakere i Melodi Grand Prix
Deltakere i Melodi Grand Prix 2022